  Майя Бывальцева Майя Бывальцева «Удмурт Кенеш» огазеяськонлэн кичӧлтэмезъя 15-тӥ оштолэзе Ижкарын Николай Чудотворецлы сӥзем черкын тупаса улон понна, ожгарчиосмес, калыкмес утьыны куронэн удмурт кылын вӧсяськон ортчиз. « Сюлэм шӧдэ, сюлэм бӧрдэ, сюлэм чиге адӟыса сое, дунне вылын али кыӵе ожмаськонъёс мыно, кыӵе асьме ожгарчиосмы чидан пыр ортчо, чигиськытэк нюръясько, дуннеын мед каръяськоз ог-огмес валан-а, мар-а, яратон. Туннэ сюлэм бӧрдэ со адямиос понна но, кудъёсыз берто вордскем шаеразы коросъёсын, соослэн кызьы меда анай-атайёссы чидало шуыса. Вань калыклэн сюлмыз чиге » Татьяна Ишматова, «Удмурт Кенеш» огазеяськонлэн тӧроез Улон шоры пӧртэм сямен учконъёс ке но, мылкыдмы, малпанъёсмы ваньмылэн одӥг кадь: улон мед азьланьтӥськоз. Секытлыкез вормон, сое ортчон понна асьмелы кулэ огазеяськыны, ог-огмылы кужым сётыны, пусйиз Татьяна Ишматова. Шуг аръёс, шугадӟонъёс дыръя асьмеос котьку Инмарлы вазиськиськом, солэсь юрттэт куриськом, шуэ иерей Павел Григорьев. « Вӧсяськыса, асьмеос куриськом Инмарлэсь юрттэт, тани кивалтӥсьёслы Инмар визь мед сётоз шуыса, тушмонъёсмес мед палэнтоз шуыса, асьме куспын тупаса улон мед луоз шуыса асьмеос куриськом. Кин коркатэк кылемын, кин липет улысьтыз кошкемын, солы инты мед сётоз, улон мед сётоз, сютэм адямиослы сиён мед сётоз шуыса, висисьёслы йӧнан мед сётоз шуыса. Инмар асьмемыз кызьы дышетэ: кык кузя, куинь кузя люкаськиды ке мон понна, мон тӥ пӧлын луо, кык кузя, куинь кузя мар ке мынэсьтым куриды ке, мон тӥледлы одно ик сёто, шуэ. Соин ик тӥнь та огазе кариськыса вӧсяськемлэн кужмыз туж бадӟым » Иерей Павел Григорьев Озьы ик люкаськемъёс улонысь кошкем ӵыжы-выжыоссэс буре вайыса вӧсяськизы. Ватсалом, Быдӟымнуналозь арняе удмурт кылын вӧсяськонъёс котькуд нунал 8 часысен ортчылозы, нош праздниклы сӥзем служба 23-тӥ оштолэзе 22 часын кутскоз но ӵукнаозь мыноз. Тегъёс: Ижкар черк ТатьянаИшматова удмуртъёс Удмуртия вӧсяськон  